Document ID: 32008R0597

KOMMISSIONENS FORORDNING (EF) Nr. 597/2008
af 24. juni 2008
om ændring af forordning (EF) nr. 372/2007 om fastsættelse af midlertidige migrationsgrænser for blødgørere i tætningsmateriale i låg bestemt til kontakt med fødevarer
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets forordning (EF) nr. 1935/2004 af 27. oktober 2004 om materialer og genstande bestemt til kontakt med fødevarer og om ophævelse af direktiv 80/590/EØF og 89/109/EØF (1), særlig artikel 5, stk. 1, og
ud fra følgende betragtninger:
(1)
I Kommissionens direktiv 2007/19/EF af 2. april 2007 om ændring af direktiv 2002/72/EF om plastmaterialer og -genstande bestemt til at komme i berøring med levnedsmidler og af Rådets direktiv 85/572/EØF om fastsættelse af listen over simulatorer, der skal anvendes ved kontrol med migration af bestanddele fra plastmaterialer og -genstande, der er bestemt til at komme i berøring med levnedsmidler (2) præciseres det, at tætningsmateriale i låg er omfattet af Rådets direktiv 2002/72/EF (3). Det fastsættes, at medlemsstaterne senest den 1. maj 2008 skal vedtage foranstaltninger, der tillader fri omsætning af tætningsmateriale i låg, hvis det overholder de specifikke migrationsgrænser (SMG), der er fastsat ved direktiv 2002/72/EF som ændret. I henhold til artikel 3, stk. 1, tredje afsnit, litra b), i direktiv 2007/19/EF skal medlemsstaterne fra den 1. juli 2008 forbyde fremstilling og import af låg indeholdende tætningsmateriale, som ikke opfylder kravene.
(2)
Ved Kommissionens forordning (EF) nr. 372/2007 (4) er der opstillet regler for omsætning af tætningsmateriale i låg som omhandlet i artikel 3, stk. 1, tredje afsnit, litra b), i direktiv 2007/19/EF i en overgangsperiode, i afventning af at samme direktiv er gennemført. Der fastsættes midlertidige specifikke migrationsgrænser (SMG) for summen af visse blødgørere, der anvendes som tætningsmateriale i låg, således at den frie omsætning af disse varer ikke bringes i fare, og at låg og fødevarer, der udgør en betydelig risiko, øjeblikkeligt udelukkes fra markedet, samtidig med at industrien gives tilstrækkelig tid til at færdigudvikle tætningsmateriale, der overholder de SMG, der er fastsat ved direktiv 2002/72/EF som ændret ved direktiv 2007/19/EF. Det fastsættes i forordningen, at overgangsperioden skal vare til den 30. juni 2008.
(3)
I december 2007 oplyste fødevare- og lågproducenterne Kommissionen om, at den mængde låg testet for overholdelse af direktiv 2002/72/EF, der vil være på markedet i juli 2008, ikke er tilstrækkelig til, at fødevareindustrien kan emballere problematiske fødevarer såsom fødevarer i olie, pesto og fedtholdige saucer. Der er udviklet visse løsninger, som ikke fungerer sammen med alle varer. Andre løsninger produceres ikke i alle lågstørrelser. For flere løsningers vedkommende foreligger der endnu ikke data om forseglingens holdbarhed og migrationsniveauer under langtidsopbevaring.
(4)
Først fra juli 2008 vil der begynde at være låg til rådighed, der overholder direktiv 2007/19/EF, og på samme tidspunkt vil fødevareindustrien begynde at teste mulige låg-løsninger. I betragtning af at fedtholdige fødevarer, der emballeres med de pågældende låg, er resultatet af årstidsbestemt produktion, og at fødevareproducenterne har brug for et vist tidsrum til at teste og udvælge den løsning, der passer til deres produkter, bør der fastsættes en yderligere overgangsperiode, hvori låg, der overholder forordning (EF) nr. 372/2007, som en undtagelse fra artikel 3, stk. 1, tredje afsnit, litra b), i direktiv 2007/19/EF kan anvendes til emballering af fødevarer. Overgangsperioden bør i overensstemmelse med samme afsnit, litra d), udløbe den 30. april 2009.
(5)
Forordning (EF) nr. 372/2007 bør derfor ændres i overensstemmelse hermed.
(6)
Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed -
UDSTEDT FØLGENDE FORORDNING:
Artikel 1
I forordning (EF) nr. 372/2007 foretages følgende ændringer:
1)
Artikel 1 affattes således:
»Artikel 1
Uanset artikel 3, stk. 1, tredje afsnit, litra b), i direktiv 2007/19/EF kan låg indeholdende plastlag eller plastbelægninger, der fungerer som tætningsmateriale i disse låg, som derfor samlet består af to eller flere lag af forskellige typer materialer, markedsføres i Fællesskabet, hvis de restriktioner og specifikationer, der er fastsat i bilaget til denne forordning, er overholdt.«
2)
I artikel 2 ændres »30. juni 2008« til »30. april 2009«.
Artikel 2
Denne forordning træder i kraft den 1. juli 2008.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 24. juni 2008.

Labels: 0
1
17
20